| **Jan Bułhak** |
| --- |
|  |
| Gimė | 1876 m. spalio 6 d.Rusija Ostašinas |
| Mirė | 1950 m. vasario 4 d. (73 metai)Lenkija Gižickas |
| Palaidotas (-a) | Povonzkų kapinės |
| Vaikai | Janusz Bułhak |
|  |
| Veikla | Fotografas |
|  |
| Alma mater | Jogailos universitetas |
|  |
|  **Vikiteka** | Jan Bułhak |

**Janas Brunonas Bulhakas** (lenk. *Jan Brunon Bułhak*; 1876 m. spalio 6 d. Ostančinėje, lenk. *Ostaszyn*, šalia Naugarduko – 1950 m. vasario 4 d. Gižycke, dab. Varmijos Mozūrų vaivadija, Lenkija) – lenkų fotografas, ilgą laiką gyvenęs Vilniuje (1912–1939 metais), knygų apie fotografiją, Vilniaus nuotraukų albumų autorius, Stepono Batoro universiteto dėstytojas.

Biografija
----------

1887–1897 m. mokėsi gimnazijoje Vilniuje, 1897 m. mokslo baigimo diplomą gavo Ostašine.  
1897–1899 m. studijavo Jogailos universiteto Filosofijos skyriuje, Krokuvoje, tačiau dėl šeimyninių priežasčių mokslus turėjo mesti ir grįžęs į tėviškę užsiėmė žemės ūkiu.  

Nuosekliai gilintis į fotografiją Janas Bułhakas pradėjo 1905–1912 m.  

Fotografijos mokėsi savarankiškai, bet 1912 m. baigė fotografijos kursus pas Hugo Erfurthą Drezdene (Vokietijoje).  
1912 m. Vilniuje jis atidarė savo dirbtuves ir Ferdinando Ruszczyco įkvėptas ėmė inventorizuoti Vilniaus senamiesčio, o vėliau ir visos Lenkijos architektūros paminklus. Paminklų inventorizaciją tęsė iki pat 1944 m. ir sukaupė apie 10000 darbų.

Nuotraukos priskiriamos impresionistiniam stiliui. Vėliau J. Bulhako fotografijų stilius pavadintas piktorializmu (liet. *tapybišku*). 1920–1930 m. daug fotografavo Vilniaus ir jo apylinkių vaizdų. Du kartus inventorizavo Vilniaus senamiesčio architektūros paveldą – pirmą kartą 1912–1919 m. antrą – 1944 m. liepos-rugsėjo mėnesiais pagal Raudosios Armijos užsakymą inventorizavo Vilniaus miestui padarytą karo veiksmų žalą.

Nuo 1931 m. iki mirties parašė keturias knygas apie fotografiją. Įkūrė pirmąją profesionalią Vilniaus fotografijos Vilniaus ir jai vadovavo. Paskelbė daugiau kaip 100 straipsnių fotografijos estetikos klausimais, paliko šimtus vertingų fotografinių vaizdų. 1927 m. Vilniuje įkūrė *Fotografijos mėgėjų draugiją* ir *Vilniaus fotoklubą*. Skaitė fotomeno paskaitas Vilniaus Universitete įsteigtai meninės fotografijos katedroje, kuri ir tapo pirmąja profesionalaus fotografijos meno mokykla. Vadino save *fotografiku*, kitaip tariant, fotomenininku, siekė, kad fotografija taptų pripažinta ir įvertinta profesionalaus meno sritimi.

Jano Bulhako nuotraukų iš meno kolekcionieriaus Vlado Daumanto rinkinių turi ir M. K. Čiurlionio dailės muziejus.

Vilniaus kraštas nuotraukose
----------------------------

* Vilniaus senamiestisVilniaus senamiestis
* Adutiškio turgavietėAdutiškio turgavietė
* Geležinkelio gatvė Vilniuje Antrojo pasaulinio karo metuGeležinkelio gatvė Vilniuje Antrojo pasaulinio karo metu
* Geležinkelio gatvė Vilniuje Antrojo pasaulinio karo pabaigojeGeležinkelio gatvė Vilniuje Antrojo pasaulinio karo pabaigoje
* Tiltas per Nemuną LiubčiojeTiltas per Nemuną Liubčioje

Išnašos
-------

1. ↑  Waclaw Żdżarski. *Jan Bułhak*[neveikianti nuoroda]

Nuorodos
--------

|  |  |
| --- | --- |
|  | **Vikiteka: Jan Bułhak** – vaizdinė ir garsinė medžiaga  |

* Apie Janą Bulhaką ir parodą // Lietuvos dailės muziejaus inf.Archyvuota kopija 2012-03-09 iš Wayback Machine projekto. (liet. *k.*)
* Janas Bulhakas ir jo darbai // fototapeta.art.pl (lenk. *k.*)